标题：大河上天章公顾子敦
基本信息
【作品名称】大河上天章公顾子敦
【创作年代】北宋
【作者姓名】徐积
【作品体裁】词
作品原文
万物皆有性，顺其性为大。顺之则无变，反之则有害。
禹之治河也，浚川而掘地。水行乎地中，其性安而遂。
因地为之防，犹恐不足制。故附之山足，使循山而行。
山不可必得，或原阜丘陵。水行乎两间，既固而既宁。
及将近下流，山远而地平。渠裂为二道，河分为九形。
虽暴不得怒，虽盛不得盈。所以顺而制，归之于沧溟。
后代蒙其业，历世六七十。凡千有余年，而无所决溢。
国君与世主，岂皆尽有德。盖繇河未徙，一皆循禹迹。
河道既一徙，下涉乎战国。水行平地上，乃堤防堙塞。
其时两堤间，实容五十里。水既有游息，堤无所啮毁。
后世迫而坏，河役始烦促。伐尽魏国薪，下尽淇园竹。
羣官皆负薪，天子自临督。其牲用白马，其璧用白玉。
歌辞剧辛酸，姑不至号哭。瓠子口虽塞，宣房宫虽筑。
其后复北决，分为屯氏河。遂不复堤塞，塞亦无如何。
两河既分流，害少而利多。久之屯氏绝，遂独任一渠。
凡再决再塞，用延世之徒。有天时人事，可图不可图。
有幸与不幸，数说不可诬。其后复大决，大坏其田庐。
灌三十一县，言事者纷如。将欲塞之耶，凡役百万夫。
费累百巨万，亦未知何如。如此是重困，是重民叹吁。
言事者不已，亦不复塞诸。李寻解光辈，其言不至迂。
遂任水所之，渠道自割除。当时募水工，无一人应书。
学虽有专攻，术亦有穷欤。诸所说河者，桓谭实主之。
但聚而为书，实无以处之。班孟坚作志，亦无所出取。
事有甚难者，虽知无所补。今之为河堤，与汉无甚殊。
远者无数里，近无百步余。两堤束其势，如缚吞舟鱼。
适足激其怒，使之逃囚拘。又水性隠伏，有容而必居。
浸淫而灌注，日往而月徂。埽材有腐败，土壤有浮虚。
水进而不止，正如人病躯。病已在骨髓，医方治皮肤。
下不漏足胫，上突为背疽。或水如雷声，或埽如人喘。
或决如山倾，或去如席卷。如蛟龙引阵，如虎豹逃圈。
如地户开辟，如谁何生变。如神物主之，不可得而辨。
嗟乎有如此，堤防岂能禁。盖缘平地上，失水之本性。
而又无二渠，分九河所任。以九合为一，所以如此甚。
今之为邑居，多在古堤内。以诸埽准之，高于屋数倍。
以水面准之，亦高数尺外。诸埽正如城，而土有轻脆。
民正如鱼鳖，处破湟畎浍。被溺者常事，不溺者幸大。
又河水重浊，淀淤日以积。又夏秋霖雨，诸水凑以入。
故有必决势，不决者盖鲜。或决彼决此，或决近决远。
或决不可塞，或塞而复决。或决于旦暮，或决于岁月。
或新埽苟完，或旧埽溃裂。譬如千万钧，用一绳持挈。
必有时而败，必有处而绝。而自决大吴，凡害几郡县。
河既北浸边，诸塘皆受患。亡胡与逸马，熟为之隔限。
今虽甚盛时，亦防不虞变。所以议论者，复故道为便。
故道虽已高，可复亦可为。但恐既复后，其变不可知。
我兵学虽陋，公兵学虽奇。我说兵之难，公亦莫我违。
河事异于兵，其难堪嘘欷。智有不可及，力有不可施。
汲黯非不伟，所塞辄复隳。王遵无奈何，誓死而执圭。
若与唐衢说，号哭垂涕洟。未说穿故道，未说治故堤。
且说塞河口，所费不可推。诸所调发者，委积与山齐。
卷埽者如云，进埽者如飞。下埽名入川，其势忧流移。
上埽名争高，少动即势危。万人梯急赴，两大鼓急椎。
作号声号令，用转光指麾。其救护危急，争须臾毫厘。
又闻被灾郡，数路方荐饥。官私无畜聚，民力俱困疲。
朝廷谋已劳，两宫食不怡。生民仰首望，使者忘寝饥。
为之柰何乎，勿计速与迟。事虽有坚定，议论在所持。
如一身数疾，必以先后医。假如移所费，用以业贫民。
偿其所亡失，救其所苦辛。或贷其田租，或享其终身。
独孤有常饩，使同室相亲。露尸与暴骸，收敛归诸坟。
精选强明吏，处之使平均。乡官与胥徒，欺者以重论。
如此庶几乎，可无愁怨人。下酬更生望，上慰再造仁。
然而论议者，至今犹纷纷。或复其故道，或因其自然。
公如决于一，勿使众议牵。在己者有义，在命者以天。
而况行职分，而况本诚忱。圣朝无不察，知子之赤心。
嗟余何为者，草莽且贱微。与公本无素，一见即弗遗。
以伯兄处我，以古人相期。小设犹致说，大事宁无辞。
年且六十一，未作沟中尸。常恐公礼义，如投诸污泥。
岂欲为迂阔，不得已为诗。沥吾之肝胆，但恐同儿嬉。
又恐误公事，公千万慎思。如将从近功，即深图便宜。
如必谋久利，唯古人是希。是询而是度，是访而是咨。
或博物君子，或宿儒老师。或滨河野叟，或市井年耆。
或愚直夫妇，所言无蔽欺。或老胥退兵，耳闻而目窥。
或世为水学，可与讲是非。或博募水工，按地形高卑。
从便道穿渠，稍引河势披。海既为大壑，汴既分一支。
如关窍疏通，脏腑病可治。此说如何哉，但恐出于狂。
如何完障塞，如何复诸塘。观变而待时，亦恐谋不臧。
为复有说者，且须严边防。如魏尚守边，见称于冯唐。
如祭彤久任，使匈奴伏藏。以车制冲突，如卫青武刚。
多置强弩手，如李广大黄。选募如马隆，练卒如高王。
如汉置奔命，使我军势张。短兵斫马胫，冲车乱其行。
赏不以首级，所以严部分。大陷刀如墙，可以坚吾阵。
羊叔子以德，郭子仪以信。光弼战河阳，挥旗令直进。
其时诸军势，如决水千仞。杨素不用车，可汗下马拜。
仅以其身免，号哭而大败。将帅在方略，胜却百万兵。
安边在良将，胜却筑长城。愿子治水功，有以酬明时。
便领铁林兵，尽衣犀牛皮。连营环绣帽，大纛随牙旗。
分金赐勇敢，藏书付偏裨。先声义信远，下令霜风驰。
出塞有丰草，近关无马蹄。穹庐大漠外，别部黑山西。
伐谋为上策，何用长缨羁。本朝正明盛，以德服外夷。
使来不受献，南越回山梯。西闭玉门关，东却高句丽。
四夷无一事，各安巢穴栖。名将更无功，优诏勒鼎彝。
师旋作鼓吹，军容除虎貔。银珰致郊劳，翰林严鏁扉。
除书纸用麻，省吏身着绯。公方有所念，山足江之湄。
无心入黄阁，有表辞赤墀。乞得老来身，浩歌还会稽。
白云与绿波，无所不可之。春风桃花坞，秋色黄菊篱。
茶篮与酒榼，壶矢兼琴棋。烹鸡炊黍饭，可倩庞公妻。
岂无会稽老，雪夜同泛溪。亦有二三子，棹歌相追随。
散尽橐中金，留得身上衣。有宅是官借，无田可扶犁。
闲吟题寺观，长啸入云霓。公得我诗后，一梦须先归。[1]
题 解
这是一首中国古代治水史诗，从大禹治水，汉武塞河，到李寻解光治河，阐明了黄河难于治理的原因，并用兵法类比，说明治河要因时因地制宜的道理。此诗在陈述汉武帝塞河时，“伐尽魏国薪，下尽淇园竹”，如实地写出了当时淇园竹之盛及其在历史上的贡献。
注 释
“万物”四句：全诗之纲。相当于议论文的中心论点。
“禹之治河也”以下三十六句：总结大禹治水的成功经验。
“后世迫而坏”以下五十四句：叙述武帝以后汉代治河的教训。
“今之为河堤”以下七十六句：陈述当今不能复行黄河故道的理由。
“我兵学虽陋”以下，以兵法类比治河，强调要顺黄河水性，因时因地制宜。
大河：黄河。
上：呈上、送给。
天章公：官职。
顾子敦：北宋文人，和苏东坡、黄庭坚等人是好朋友，又高又胖，人称“顾屠夫”，因嗜睡又称“嗜睡大臣”。
伐尽句：《史记·河渠书》：“自河决瓠子后二十余岁，岁因以数不登，而梁楚之地尤甚。上既封禅，巡祭山川，……上乃使汲仁、郭昌发卒数万人塞瓠子决河。于是上以用事万里沙，则还自临决河，湛白马玉璧，令群臣从官自将军以下皆负薪寘决河。是时，东郡烧草，以故薪柴少，而下淇园之竹以为揵。天子既临河决，悼功之不成，乃作歌曰：‘瓠子决兮将奈何？......’于是卒塞瓠子，筑宫其上，名曰宣防。”
魏国：指战国时的魏国之地；秦朝为东郡；汉朝为冀州魏郡。
歌辞句：歌词非常辛酸，姑且不至于号哭。河决瓠子时，汉武帝曾作《瓠子歌二首》。剧，剧烈，非常。
分为屯氏河：《资治通鉴》：“武帝既塞宣房，后河复北决于馆陶，分为屯氏河，东北入海”，“河决东郡金堤……以屯氏河通两川分流也。
作者简介
徐积（1028～1103），字仲车，楚州山阳（今江苏淮安）人。英宗治平二年（1065）进士。神宗数召对，因耳聩不能出仕。哲宗元佑元年（1086），为楚州教授。徽宗崇宁二年除监西京嵩山中岳庙，卒，年76。政和六年（1116）赐谥节孝处士。以孝行着闻，苏轼称之为“古之独行也，于陵仲子不能过，然其诗文则怪而放，如玉川子（卢仝）”。着有《节孝集》。